LV Eiropas Savienības Oficiālais Vēstnesis L 28/1

KOMISIJAS REGULA (ES) 2015/165

(2015. gada 3. februāris),

ar ko groza Eiropas Parlamenta un Padomes Regulas (EK) Nr. 396/2005 IV pielikumu attiecībā uz pienskābes, Lecanicillium muscarium celma Ve6, hitozāna hidrohlorīda un Equisetum arvense L. maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu,

tā kā:

(1) Pienskābei, Lecanicillium muscarium celmam Ve6, hitozāna hidrohlorīdam un Equisetum arvense L. nav noteikti konkrēti MAL, un šīs vielas nav iekļautas Regulas (EK) Nr. 396/2005 IV pielikumā, tādēļ tām piemēro sākotnējo vērtību 0,01 mg/kg, kā noteikts minētās regulas 18. panta 1. punkta b) apakšpunktā.

(2) Hitozāna hidrohlorīds apstiprināts kā pamatviela saskaņā ar Eiropas Parlamenta un Padomes Regulu (EK) Nr. 1107/2009 (2). Ņemot vērā Komisijas Īstenošanas regulu (ES) Nr. 563/2014 (3), Komisija uzskata, ka ir lietderīgi iekļaut šo vielu Regulas (EK) Nr. 396/2005 IV pielikumā.

(3) Equisetum arvense L. apstiprināta kā pamatviela saskaņā ar Regulu (EK) Nr. 1107/2009. Ņemot vērā Komisijas Īstenošanas regulu (ES) Nr. 462/2014 (4), Komisija uzskata, ka ir lietderīgi iekļaut šo vielu Regulas (EK) Nr. 396/2005 IV pielikumā.

(4) Pienskābe apstiprināta kā pārtikas piedeva saskaņā ar Eiropas Parlamenta un Padomes Regulu (EK) Nr. 1333/2008 (5). Ņemot vērā Komisijas Regulu (ES) Nr. 1129/2011 (6), Komisija uzskata, ka ir lietderīgi iekļaut pienskābi Regulas (EK) Nr. 396/2005 IV pielikumā.

(5) Attiecībā uz Lecanicillium muscarium celmu Ve6 Eiropas Pārtikas nekaitīguma iestāde (“Iestāde”) secināja (7), ka ir lietderīgi to iekļaut Regulas (EK) Nr. 396/2005 IV pielikumā.

(6) Pamatojoties uz Iestādes secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 5. panta 1. punkta un 14. panta 2. punkta attiecīgajām prasībām.

(7) Tāpēc būtu attiecīgi jāgroza Regula (EK) Nr. 396/2005.

(8) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas IV pielikumā alfabētiskā secībā pievieno ierakstus: “pienskābe (2)”, “Lecanicillium muscarium celms Ve6”, “hitozāna hidrohlorīds” un “Equisetum arvense L.”.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 3. februārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(3) Komisijas 2014. gada 23. maija Īstenošanas regula (ES) Nr. 563/2014, ar ko apstiprina pamatvielu hitozāna hidrohlorīdu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Īstenošanas regulu (ES) Nr. 540/2011 (OV L 156, 24.5.2014., 5. lpp.).

(4) Komisijas 2014. gada 5. maija Īstenošanas regula (ES) Nr. 462/2014, ar ko apstiprina pamatvielu Equisetum arvense L. saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Īstenošanas regulu (ES) Nr. 540/2011 (OV L 134, 7.5.2014., 28. lpp.).

(5) Eiropas Parlamenta un Padomes 2008. gada 16. decembra Regula (EK) Nr. 1333/2008 par pārtikas piedevām (OV L 354, 31.12.2008., 16. lpp.).

(6) Komisijas 2011. gada 11. novembra Regula (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (OV L 295, 12.11.2011., 1. lpp.).

(7) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Lecanicillium muscarium strain Ve6, notified as Verticillium lecanii. EFSA Journal, 2010. gads; 8(1):1446. (45 lpp.). doi:10.2903/j.efsa.2010.1446.